**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2017. július 26. (szerda) 8 óra 30 perc**

**Meghívottak:** Tegzes Endre elnök, Fodor Attila, Dr. Szabó András, Horváthné Holéczy Katalin, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Bánóczi Margit, Honti Zoltán, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kántor Ágnes NATÜ intézményvezető

**Megjelentek:** Tegzes Endre elnök, Dr. Szabó András, Horváthné Holéczy Katalin, Szemesy Barbara alpolgármester, dr. fegyveres-Fiskál Gábor alpolgármester, Bánóczi Margit, Gerely Gábor, dr. Klein Katalin, Honti Zoltán, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, Kántor Ágnes NATÜ intézményvezető, Kissné Szalay Erzsébet jegyzőkönyvvezető

**Tegzes Endre elnök**: Tisztelettel és szeretettel köszöntöm a megjelenteket. Megállapítom, hogy a bizottság 3 fővel határozatképes. Erdélyi Zoltán és Fodor Attila jelezte távollétét. Kérdezem, hogy a napirendhez van-e hozzászólás, kérdés. Úgy látom, hogy nincs, akkor szavazzunk a mai ülés napirendjéről. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**52/2017. (VII. 26.) HATÁROZATA**

**Tárgy**: **A Pénzügyi és településfejlesztési bizottság 2017. július 26-i rendkívüli ülésének napirendje**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2017. július 26-i rendkívüli ülésén az alábbi napirendi pontokat tárgyalja:

1. **Döntés a „Natü Kft. v.a.” tevékenységét lezáró beszámoló jóváhagyásáról és a közfeladat ellátását biztosító eszközök átadásáról**
2. **Döntés a Nemzetgazdasági Minisztérium által „Önkormányzati tulajdonú egészségügyi alapellátást nyújtó intézmények fejlesztésének támogatása Pest megyében” címen kiírt pályázaton való részvételről**

**Határidő:** azonnal

**Felelős:** PB elnöke

**1. napirendi pont**

**Döntés a „Natü Kft. v.a.” tevékenységét lezáró beszámoló jóváhagyásáról és a közfeladat ellátását biztosító eszközök átadásáról**

**Tegzes Endre elnök:** Átadom a szót aljegyző asszonynak, hogy ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm. Kérdezem, hogy van-e kérdés, hozzászólás?

**Horváthné Holéczy Katalin:** A tárgyi eszköz átadás kapcsán úgy szól a kiegészítő melléklet, hogy az ÁFÁ-t a társaság átvállalta, mely 3 millió Ft. Egyrészt nem tudom, hogy kitől vállalta át, másrészt pedig jól értem-e, hogy amennyiben nem kerülnének átadásra az eszközök, akkor ez a 3 millió Ft-os ÁFA kifizetés nem merülne fel.

**Perlaki Zoltán osztályvezető**: A tárgyi eszköz átadásnál két lehetőség volt. Az egyik az, hogy az önkormányzat átveszi a tárgyi eszközöket, majd továbbadja az intézménynek, a másik, hogy benne hagyjuk a kft-ben. Ennek az lett volna a hátránya, hogy mivel nonprofit kft-ről van szó, ezért a bennmaradó összeg nem az alapítót illeti, amikor a végelszámolás lezárul, hanem át kell adni a civil alapnak. Másrészt akkor az intézmény nem is tudta volna megkezdeni a működését. Ez az oka, hogy ezt a problémát a könyvvizsgáló egyetértésével ilyen módon oldottuk meg. Az ÁFA kérdéssel kapcsolatban pedig szeretném elmondani, hogy azért kellett ezeknek az eszközöknek az ÁFÁ-ját befizetni, mert amikor ezek megvásárlásra kerültek, akkor ezeknek az ÁFÁ-ját a NATÜ kft. visszaigényelte. A könyvvizsgálótól véleményt kértünk, hogy ezt az átvevő önkormányzat, vagy az átadó NATÜ kft. fizeti-e be. Egyértelműen az volt az állásfoglalás, hogy azátadó NATÜ kft-nek kell befizetni, tekintettel arra, hogy ezt a kft. igényelte vissza. Viszont erre az ÁFÁ-ra az önkormányzat forrást biztosított a kft-nek.

**Horváthné Holéczy Katalin:** Szeretném még megkérdezni, hogy volt-e létszám csökkenés az intézménnyé alakulásnál.

**Kántor Ágnes NATÜ intézményvezető**: 16 főben állapította meg a Képviselő-testület az intézmény állományának létszámát. Jelenleg 3 üres álláshelyünk van, amit folyamatosan hirdetünk. Tehát létszámcsökkentés nem volt.

**Horváthné Holéczy Katalin**: Kérdezem, hogy mi lesz a következő lépés?

**Kántor Ágnes NATÜ intézményvezető**: A jogszabály szerint haladunk tovább. A kft-nek még vannak követelései, megy a végelszámolás. Amikor teljesítettük az adatszolgáltatási kötelezettségeinket a hatóságok felé várjuk a NAV általi lezárást. Az új intézmény augusztus 1-jével kezdi meg a tevékenységét, de természetesen addig sem hagytuk cserben a települést, folyamatosan végezzük a feladatainkat.

**Tegzes Endre elnök**: Ha jól tudom, amíg az átadás nem lesz lezárva, addig a FEB működik.

**Kántor Ágnes NATÜ intézményvezető**: Igen. Még lesz egy végső záró beszámoló, majd ugyanígy hozzuk a Képviselő-testület elé az anyagot.

**Horváthné Holéczy Katalin:** Éppen a FEB-bel kapcsolatban szeretnék hozzászólni. Korábban én úgy értelmeztem, hogy a végelszámolás alatt is szükség van FEB-re.

**Kántor Ágnes NATÜ intézményvezető**: Természetesen a FEB-nek kell felügyelni a végelszámolás folyamatát.

**Horváthné Holéczy Katalin:** Én jeleztem már korábban egy FEB ülésen, hogy amennyiben a NATÜ intézménnyé alakítását megszavazza a testület, abban az esetben a végelszámolásban én nem kívánok részt venni, mint Felügyelő bizottsági tag. Tudom, hogy ez nem pénzügyi bizottsági téma, de tájékoztatásul elmondom.

**Tegzes Endre elnök:** Ezzel nagyon nehézzé válik a FEB munkája, mert új tagot kell választani.

**Horváthné Holéczy Katalin:** Amikor valaki bejelenti a felügyelő bizottsági tagságról való lemondását, akkor a felettesnek, gondolom a jegyzőnek, gondoskodnia kell a lemondott tag pótlásáról. Amíg a pótlás nem történik meg, erre 60 nap áll rendelkezésre, addig természetesen a korábbi FEB tagnak kötelessége ellátni a munkáját. Természetesen én is ellátom a munkát. Viszont én elvi kérdést csináltam belőle, mivel nem értettem egyet azzal, hogy a NATÜ kft. megszűnik, nem vállalom tovább a FEB tagságot. Ezt jegyzőkönyvbe is vettük egy korábbi FEB ülésen.

**Papp István jegyző**: Pontosítani szeretnék, hogy a felettes szerv a Képviselő-testület, tehát a testületnek kell pótolnia a hiányzó bizottsági tagot.

**Tegzes Endre elnök:** Köszönöm. Van-e további kérdés, észrevétel? Nincs. Akkor szavazzunk a beszámolóról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 2 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**53/2017. (VII. 26.) HATÁROZATA**

**Tárgy: Döntés a NATÜ Kft. „v.a.” tevékenységét lezáró beszámoló jóváhagyásáról**

Nagykovácsi Nagyközség Önkormányzata Pénzügyi és településfejlesztési bizottsága javasolja a Képviselő-testületnek, hogy a Nagykovácsi Településüzemeltetési Nonprofit Közhasznú Kft. „v.a.” gazdálkodó tevékenységet lezáró beszámolóját hagyja jóvá.

Felhatalmazza a polgármestert és a jegyzőt a szükséges intézkedések megtételére.

**Határidő:** azonnal

**Felelős:** polgármester, jegyző

**Tegzes Endre elnök:** Köszönöm. Most pedig az előterjesztés 2. határozati javaslatáról szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 2 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**54/2017. (VII. 26.) HATÁROZATA**

**Tárgy: Döntés a közfeladat ellátását biztosító eszközök átadásának jóváhagyásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a Nagykovácsi Településüzemeltetési Nonprofit Közhasznú Kft. és a Nagykovácsi Nagyközség Önkormányzata közötti, településüzemeltetési feladatok ellátását szolgáló mellékelt eszközök térítésmentes, végleges átadását hagyja jóvá.

Felhatalmazza a polgármestert és a jegyzőt a szükséges intézkedések megtételére.

**Határidő:** azonnal

**Felelős:** polgármester, jegyző

**2. napirendi pont**

**Döntés a Nemzetgazdasági Minisztérium által „Önkormányzati tulajdonú egészségügyi alapellátást nyújtó intézmények fejlesztésének támogatása Pest megyében” címen kiírt pályázaton való részvételről**

**Tegzes Endre elnök:** Az előterjesztéshez kapcsolódóan javaslatot kapott a bizottság módosító indítvány elfogadására. Átadom a szót Györgyi Zoltán főépítész úrnak, hogy a módosító indítvánnyal együtt röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Tegzes Endre elnök**: Köszönöm. Kérdezem, hogy van-e kérdés, hozzászólás? Úgy látom, nincs hozzászólás. Akkor szavazzunk a napirendi pontról a módosító indítványban foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen, tartózkodás és ellenszavazat nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**55/2017. (VII. 26.) HATÁROZATA**

**Tárgy: Döntés a Nemzetgazdasági Minisztérium által „Önkormányzati tulajdonú egészségügyi alapellátást nyújtó intézmények fejlesztésének támogatása Pest megyében” címen kiírt pályázaton való részvételről**

Nagykovácsi Magyközség Önkormányzat Pénzügyi bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy dönt, hogy támogatási kérelmet nyújt be az „Önkormányzati tulajdonú egészségügyi alapellátást nyújtó intézmények fejlesztésének támogatása Pest megyében”címen kiírt pályázatra a Nagykovácsi belterület 4420/115 helyrajzi szám alatt nyilvántartott, Kaszáló u. 12-14. szám alatt létesítendő új védőnői épület támogatása érdekében, és az ehhez szükséges, 5% arányú, 3.865.630,- forint összegű önrészt a 2018. évi költségvetés terhére biztosítja

**Határidő**: azonnal

**Felelős:** polgármester, jegyző

**Tegzes Endre elnök:** Köszönöm.Van-e további hozzászólás, kérdés? Nincs. akkor a Pénzügyi bizottság nyílt ülését 8 óra 50 perckor lezárom.

K.m.f.

Fodor Attila Tegzes Endre

tag elnök